### Beslutning

Sagens behandling blev udsat i byrådets møde den 15. september 2021.

**Beslutningsforslag fra SF**

Telefonen og pungen er væk. Igen. Du kan måske huske det fra dengang du gik meget i byen. Måske er det dig selv, din søn eller en bekendt der ofte mister nøgler, telefon og pung. Når festen topper og alkoholen er gået ind, så har telefon, dankort, NemID og nøgler det med at forsvinde. Og det er som om, at for nogle mennesker sker det igen og igen. De fleste af os kommer over det. Vi lærer at passe bedre på vores ting. Vi får nogle andre alkoholvaner.

Men sådan er det ikke for alle. Mange af vores hjemløse har i store perioder af deres liv ikke adgang til en telefon, til e-boks og til deres bankkonti. Regninger bliver ikke betalt og post bliver ikke tjekket. Samtidig er digitaliseringen og bankernes opgør med kontantbetaling med til at forværre situationen for mange hjemløse. De mister adgangen til egne penge og deres livssituation bliver markant forværret. Der er også andre grupper som ældre med demens og borgere med psykisk sygdom, der bliver ramt af at bankerne i højere grad vanskeliggør hævningen af kontanter. Den manglende adgang til egne penge og til at tjekke e-post og betale regninger, kan være årsag til at huslejen ikke bliver betalt og at gælden voksen. For nogle gør det hverdagen mere barsk og vejen ud af hjemløshed bliver hårdere og sværere.

I [adresse] er mange af vores hjemløse afhængige af at kende personer, som har en bankkonto, og som er villige til at lade dem overføre ydelserne dertil, hvorefter de kan hæve kontanterne til dem. Med alt hvad det indebærer af risici for tab, snyd og private gebyrer. Det er ikke godt nok og helt uværdigt for vores velfærdssamfund, at mange mennesker bliver parkeret på sidelinjen i drømmen om det kontantløse og digitaliserede samfund. Og vi er som politikere nødt til at vende os mod at bankerne synes der er for dyrt og besværligt at håndtere kontanter. Der skal findes løsninger der ikke forværrer og fastholder mennesker i udsathed og sætter dem på sidelinjen i samfundet. Derfor foreslå vi:

* I kommunens næste udbud af bankforretning medtages det som et krav, at der skal være adgang til et antal steder hvor der stadigvæk kan hæves kontanter, samt at der tages ansvar for ikke at udelukke hjemløse fra banken.
* [adresse] afsøger mulighederne for et fondsfinansieret udviklingsarbejde i samarbejde med en bank, digitaliseringsstyrelsen og de hjemløse for at løse problemet. En oplagt løsning er at sikre de hjemløse et betalingsarmbånd med en chip, som der kendes fra festivaler. Armbåndet skal være koblet til både betaling og til nemID og kan eventuelt kobles til mulighed for at printe post. Det er vigtigt at det bliver styrelsen der ejer og driver løsningen. [adresse] kan være med til at afprøve og samarbejde om løsningen.
* Sociale Forhold og Beskæftigelse bedes give en beskrivelse af hvordan forvaltningen ser problemstillingen og hvordan der arbejdes med den. Problemstillingen bedes beskrives med inputs fra hjemløse og medarbejdere på værestederne.
* Der laves en workshop med digitaliseringsmedarbejdere fra MSB, hjemløse og nogle af deres repræsentanter og medarbejdere for en nærmere belysning af problemstillingen og fælles handlemuligheder

Stillet af Hannah Sørensen, Bitten Eriksen, Mikael Clausen og Bertram Christiansen (Ordfører på sagen)

### Sagens forløb

15-09-2021 [adresse]
Sagens behandling blev udsat i byrådets møde den 15. september 2021.
 29-09-2021 [adresse]
Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 29. september 2021 om magistratsbehandling af forslaget.

 Sagen bedes tilbagesendt byrådet via Magistraten.